Dövlət sifarişi

Dövlət sifarişi – ümumi işlərin icra olunmasına dair hökumət tərəfindən verilən tapşırıq.

Dövlətin təsdiq etdiyi və ya qəbul etdiyi proqramlara uyğun olaraq dövlət büdcəsi vəsaiti ilə maliyyələşdirilir.

Sifarişin təsərrüfat fəaliyyəti bütün sferalarda ən mühüm dövlət tələbatlarının ödənilməsini təmin edir.

Sənaye istehsalı sahəsində zəruri ümumdövlət tapşırıqlarının, tədqiqatlar və işləmələr sahəsində, elmi-texniki proqramların, ictimai-sosial sferada və ölkənin müdafiə qabiliyyətinin gücləndirilməsi yönündə işlərin yerinə yetirilməsinə zəmanət verir.

Dövlət sifarişi təsərrüfat əlaqələrinin birbaşa olaraq tənzimlənməsi forması kimi başa düşülür.

 Ümumi məlumat 
Mərkəzləşdirilmiş şəkildə planlaşdırılan iqtisadiyyatda Dövlət sifarişi yuxarı orqan tərəfindən müəssisəyə və ya birliyə verilən icbari olaraq onun istehsal planına salınan tapşırıqdır.

İnkişaf etmiş bazar iqtisadiyyatı ölkələrində Dövlət Sifarişi, bu və ya digər məhsulun istehsalı üzrə dövlət nümayəndələri ilə müəssisələr arasında müsabiqə əsasında bağlanmış müqavilə kimi başa düşülür.

Sifarişin icraçılarına həm dövlət müəssisələri, həm də digər mülkiyyət formaları, özəl və ya səhmdar çəmiyyətlərə malik təsərrüfat subyektləri aid edilir.

Dövlət sifarişində davamlı maliyyələşmə nəzərdə tutulduğundan icraçı üçün sərfəli olur, bu səbəbdən Dövlət sifarişi bir çox halda lobbiçilik, həmçinin potensial icraçılar arasında sərt rəqabət predmetinə çevrilir.

 Mənbə 
Azərbaycan Milli Ensiklopediyası

Kateqoriya:Dövlət idarəetməsi